PM की चेतावनी के बाद, बीजेपी नेताओं ने मारी पलटी, कहा - नहीं किया जेल से रिहा हुए आकाश विजयवर्गीय का स्वागत  
पीएम मोदी ने दी थी अपने नेताओं को चेतावनी
जेल से झूटने पर हुआ था आकाश विजयवर्गीय का स्वागत
आकाश ने की थी अधिकारी की पिटाई
इंदौर के विधायक आकाश विजयवर्गीय द्वारा अधिकारी की पिटाई के मामले में पीएम मोदी (PM Modi) ने शख्त रुख अपनाया हुआ है. पीएम मोदी (PM Modi) ने बुधवार को एक बैठक के बाद यह साफ किया है कि अगर इस तरह की हरकत करने वालों को रोकने के लिए उन्हें अपना एक विधायक भी खोना पड़े तो वह इसकी परवाह नहीं करेंगे. पीएम मोदी ने पार्टी के अन्य नेताओं को इस तरह की घटनाओं के बाद परिणाम भुगतने की चेतावनी भी दी है. पीएम मोदी के इस बयान के बाद अब मध्य प्रदेश बीजेपी के नेताओं ने जेल से झूटकर आए आकाश के लिए आयोजित स्वागत कार्यक्रम से खुदको अलग करना शुरू कर दिया है. मध्य प्रदेश बीजेपी के नेताओं के अनुसार आकाश की जमानत पर जेल से रिहाई पर उनके स्वागत में पार्टी कार्यालय में कोई समारोह आयोजित नहीं किया गया था.
गौरतलब है कि बल्ला कांड में जिला जेल से रविवार सुबह जमानत पर छूटने के बाद आकाश सबसे पहले भाजपा के स्थानीय कार्यालय पहुंचे थे. भाजपा नेताओं ने 34 वर्षीय विधायक का फूल- मालाओं से स्वागत किया था और उनकी रिहाई पर खुशी भी जतायी थी. इस मौके की तस्वीरें सोशल मीडिया पर पहले ही वायरल हो चुकी हैं. इन तस्वीरों में साफ तौर पर दिख रहा है कि पार्टी के स्थानीय अध्यक्ष गोपीकृष्ण नेमा आकाश को मिठाई खिला रहे हैं. इस दौरान भाजपा विधायक रमेश मैंदोला और पार्टी के कई अन्य नेता भी मौजूद थे.
भाजपा कार्यालय में आकाश के स्वागत के बारे में पूछे जाने पर मैंदोला ने संवाददाताओं से कहा, 'आकाश का स्वागत तो हुआ ही नहीं. जेल रिहाई के बाद उनका स्वागत करने कोई भी नहीं गया था. उन्होंने कहा कि मैं रविवार सुबह आकाश को लेने जिला जेल पहुंचा था और रिहाई के बाद उन्हें घर ले आया था. हमने उनका स्वागत समारोह आयोजित नहीं किया था. हमारे पास उनके स्वागत समारोह की अनुमति भी नहीं थी.
वरिष्ठ भाजपा नेता ने कहा कि हम तो भाजपा संगठन के लोग हैं. आकाश के मामले में पार्टी संगठन जो भी तय करेगा, वह हमारे लिये सर्वमान्य होगा. मैंदोला, भाजपा महासचिव कैलाश विजयवर्गीय के बरसों पुराने साथी हैं. वह विजयवर्गीय परिवार के बेहद नजदीकी माने जाते हैं. जेल से आकाश की रिहाई के बाद उन्हें मिठाई खिलाते देखे गये शहर भाजपा अध्यक्ष गोपीकृष्ण नेमा ने कहा, 'आगे से हम आकाश के मामले में पार्टी नेतृत्व के आदेश का पालन करेंगे.' (इनपुट भाषा से)